RESOLUCIÓN do 6 de febreiro de 2006, da Dirección Xeral de Comercio e Consumo, pola que se dispón a publicación do convenio de colaboración para o desenvolvemento do Plan de mellora da calidade no comercio, celebrado entre o Ministerio de Industria, Turismo e Comercio e a Consellería de Innovación e Industria da Xunta de Galicia.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 22/02/2006

Subscrito, logo da tramitación regulamentaria, o convenio de colaboración entre o Ministerio de Industria, Turismo e Comercio e a Consellería de Innovación e Industria da Xunta de Galicia para o desenvolvemento do Plan de mellora da calidade no comercio, procede a publicación no Diario Oficial de Galicia do dito convenio, que figura como anexo a esta resolución.
Santiago de Compostela, 6 de febreiro de 2006
Ana María Rúa Souto
Directora xeral de Comercio e Consumo
ANEXO
Convenio de colaboración para o desenvolvemento do Plan de mellora da calidade no comercio celebrado entre o Ministerio de Industria, Turismo e Comercio e a Consellería de Innovación e Industria da Xunta de Galicia.
En Madrid o 22 de novembro de 2005.
Reunidos
O Ministro de Industria, Turismo e Comercio, José Montilla Aguilera, de conformidade coas competencias atribuídas pola disposición adicional décimo terceira da Lei 30/1992, do 26 de novembro, de
réxime xurídico das administracións públicas e do procedemento administrativo común, segundo a redacción establecida pola Lei 4/1999, do 13 de xaneiro, nomeado por Real decreto 558/2004, do 17 de abril.
O conselleiro de Innovación e Industria da Xunta de Galicia, Fernando Xabier Blanco Álvarez, actuando en nome e representación da Xunta de Galicia ao abeiro das facultades que, para vincularse neste acto, ten conferidas polo artigo 34 da Lei 1/1983, da Xunta de Galicia e o seu presidente e polo Acordo do 27 de marzo de 1991, do Consello da Xunta, feito público mediante Resolución do 8 de abril de 1991, da Consellería de Economía e Facenda (DOG nº 82, do 30 de abril).
Recoñecéndose, na representación que ostentan, competencia para celebrar o presente convenio,
EXPOÑEN:
Que a Secretaría de Estado de Turismo e Comercio ten entre as súas funcións, a través da Dirección Xeral de Política Comercial, a elaboración dos plans xerais que contribúan á mellora da calidade das empresas do sector e dos apoios financeiros necesarios para o seu desenvolvemento, así como a cooperación coas comunidades autónomas en relación con iso.
Para o desenvolvemento desta función elaborouse o Plan de mellora da calidade no comercio, que ten como obxectivo final o da mellora da eficiencia e competitividade das pequenas e medianas empresas comerciais, para lograr un equilibrio harmónico da estrutura do sector, coa coexistencia de diversos formatos de empresa e establecemento, que garanten a competencia e a liberdade de elección dos consumidores, ao tempo que se contribúa a un desenvolvemento equilibrado e sostible da estrutura urbana das nosas cidades.
Este plan de axudas recolle medidas de apoio ás pequenas e medianas empresas comerciais, as súas asociacións e aos concellos, no marco dunha política orientada á consolidación do comercio urbano, mantendo e desenvolvendo o modelo comercial tradicional español, mediante a mellora da competitividade das empresas de distribución e do contorno físico no que se senta o comercio de proximidade, de forma que non só se evite a destrución de emprego, senón que se mellore o seu grao de profesionalidade, permitindo que os recursos humanos que se vinculan a este sector poidan prestar un maior valor engadido en canto a especialización e calidade do servizo.
Para a elaboración deste plan tívose en conta a experiencia acumulada durante o desenvolvemento do Plan marco de modernización do comercio interior, entre os anos 1995 e 2004, orientando os novos programas cara aquelas actuacións que se mostraron máis rendibles e máis demandadas polas administracións autonómicas.
O presente plan foi aprobado en mesa de directores xerais de comercio de comunidades autónomas do 16 de novembro de 2004, como Comisión da Conferencia Sectorial de Comercio Interior, e por delegación do Pleno desta, e por acordo de Consello de Ministros de 17 de decembro de 2004.
Que é vontade do Ministerio de Industria, Turismo e Comercio e da Consellería de Innovación e Industria, da Xunta de Galicia, impulsar e potenciar a colaboración, a corresponsabilidade e a coordinación dos diferentes niveis das administracións públicas na realización de actuacións previstas no Plan de mellora da calidade no comercio.
En virtude do exposto, en execución da competencia exclusiva do Estado prevista no artigo 149.1º.13 da Constitución e da competencia atribuída á Xunta de Galicia no artigo 30.1º.4 do seu Estatuto de autonomía, as partes asinantes
ACORDAN:
Primeiro.-As partes asinantes colaborarán para desenvolver o Plan de mellora da calidade no comercio, dentro do ámbito xeográfico da Xunta de Galicia, como marco no que se recolle unha estratexia común para todo o sector e no que quedan encadradas as iniciativas que se inclúen neste convenio.
Segundo.-No desenvolvemento do Plan de mellora da calidade no comercio, as comunidades autónomas obterán a cofinanciación do Ministerio de Industria, Turismo e Comercio nas axudas que elas outorguen ao sector comercial nos seguintes programas:
a) Fomento do comercio urbano: este programa pretende corrixir posibles desequilibrios territoriais na oferta comercial, mediante unha mellora do contorno físico urbano no que as empresas comerciais poidan instalarse, respectando as condicións de competencia do mercado e poñendo á disposición dos pequenos empresarios do sector espazos suficientemente atractivos para o desenvolvemento da súa actividade, entendendo este concepto de urbano en contraposición ao de periférico e non ao de rural, que se considera tamén prioritario e que é obxecto do segundo programa deste plan.
Dentro deste programa contémplanse as tres liñas preferentes de actuación seguinte:
-Modernización de mercados retallistas municipais.
-Centros comerciais abertos.
-Peonización de eixes comerciais.
b) Mellora do comercio rural: pretende asegurar os servizos comerciais xerais do municipio e dos núcleos de poboación próximos, promocionando os establecementos multiservizos, os produtos artesanais, e adecuando as áreas destinadas á venda ambulante, dotándoos de servizos comúns e potenciando simultaneamente a introdución de canais directos de comercialización.
c) Fomento da cooperación empresarial: trátase de mellorar a posición do pequeno comercio fronte á provedores nas compras, e consumidores, mediante o asociacionismo que permita crear unha imaxe común e unha marca unitaria, apoiándose en novas centrais de compra, implantación de redes informáticas, desenvolvemento de redes loxísticas, etc.
d) Calidade nos establecementos comerciais: co fin de facer competitivo o pequeno comercio fronte aos novos formatos comerciais preténdese mellorar a xestión e calidade dos servizos, fundamentalmente a través de dúas liñas de actuación: certificación de calidade comercial e acceso a novas tecnoloxías e sociedade da información.
e) Poderán, así mesmo, ser obxecto das axudas deste convenio, as actividades que aínda non recollidas no Plan de mellora da calidade no comercio, se poidan relacionar de forma evidente co seu espírito e contribúan co seu desenvolvemento á consecución da modernización da distribución.
Terceiro.-Nas actuacións que se acollan ao presente convenio a achega das comunidades autónomas será cofinanciada polo Ministerio de Industria, Turismo e Comercio a través do artigo orzamentario 75 transferencias de capital a comunidades autónomas, do Programa Orzamentario 4310, Ordenación e Modernización das Estruturas Comerciais, da Dirección Xeral de Política Comercial.
Do orzamento total do capítulo 7 asignado ao plan (10.000.000 A), o 75% destinarase ás cantidades mínimas que se van percibir por cada autonomía, de acordo cun coeficiente que se calculará cada ano e que reflectirá a importancia do seu tecido comercial.
Para o presente ano, e para a Xunta de Galicia correspóndelle un mínimo de 516.312,75 euros calculado mediante a aplicación dos criterios obxectivos aprobados en conferencia sectorial, a través da mesa de directores do 16 de novembro de 2004 e acordo do Consello de Ministros do 17 de decembro, sempre que presente proxectos suficientes susceptibles de cofinanciamento.
O 25% restante destinarase a proxectos de especial interés presentados pola comunidade autónoma, seleccionados segundo proposta do grupo de traballo que se vai aprobar na mesa de directores xerais e tamén aqueles nos que, coa cantidade asignada no punto anterior, non se acada a dotación requirida para iso.
O cofinanciamento do Ministerio de Industria, Turismo e Comercio a cada proxecto será de ata do 40% da achegada pola comunidade autónoma.
Cuarto.-Crearase un grupo de traballo da conferencia sectorial formado por técnicos da Dirección Xeral de Política Comercial e das direccións xerais competentes de todas as comunidades e cidades autónomas, que analizará as propostas de cofinanciamento presentadas por estas e elaborará unha pro
posta á mesa de directores xerais que decidirá cales son os proxectos a cofinanciar.
Quinto.-A xestión das axudas realizarase de acordo co seguinte procedemento:
1. As comunidades autónomas, de entre as actuacións subvencionadas por elas, seleccionarán as máis relevantes, para acollerse ao cofinanciamento do Ministerio de Industria, Turismo e Comercio a través do presente Plan de mellora da calidade no comercio.
2. A unidade administrativa competente de cada comunidade autónoma enviará no prazo aprobado en mesa de directores á Dirección Xeral de Política Comercial a relación de expedientes para os que se solicita o cofinanciamento do Ministerio de Industria, Turismo e Comercio.
Esa relación conterá todos os datos que se solicitan no programa informático enviado ás comunidades autónomas por esta dirección xeral ao respecto.
3. Cada proxecto para o que se solicita o cofinanciamento irá acompañado de: memoria, desagregación orzamentario, orzamentario, información sobre se ten ou non cofinanciamento Feder, partidas do orzamento que se subvencionan e certificado por parte da comunidade autónoma de que a subvención foi concedida. Non obstante, poderán ser obxecto dunha memoria conxunta as actuacións de apoio a asociacións de comerciantes para o desenvolvemento de actividades de promoción e dinamización de eixes comerciais urbanos que estean interrelacionadas e garden unha unidade de criterio. Así mesmo, se se trata de subvencionar a empresarios individuais que formen parte dunha actuación conxunta ou no caso do Programa de Calidade de Establecementos Comerciais farase unha memoria xenérica para todos os comprendidos dentro dun mesmo programa.
4. O grupo de traballo seleccionará os proxectos para cofinanciar e elevará a proposta á mesa de directores xerais da Conferencia Sectorial de Comercio, que analizará a mesma e determinará a cantidade total correspondente a cada comunidade autónoma, respectando os mínimos referidos no punto terceiro deste convenio, e enviará a proposta para a súa aprobación definitiva en Consello de Ministros.
5. As cantidades aprobadas en Consello de Ministros transferiranse ás comunidades autónomas.
6. Os expedientes enviados á Dirección Xeral de Política Comercial polas comunidades autónomas para o seu cofinanciamento, poderán acollerse a este convenio aínda que a concesión da axuda por comunidade autónoma teña sido, dentro do ano 2005, anterior á data da sinatura deste convenio.
7. Corresponde á Xunta de Galicia o control da execución e o seguimento dos expedientes cofinanciados, comunicando á Dirección Xeral de Política Comercial as incidencias que se produzan. A tal fin, de acordo coas comunidades autónomas poderase establecer o sistema de intercambio de infor
mación que se estime necesario. Particularmente a comunidade autónoma remitirá á Dirección Xeral de Política Comercial, e non máis tarde do 31 de marzo de 2006, un estado de execución do exercicio, indicando as contías totais de compromisos de créditos, obrigas recoñecidas e pagamentos realizados no ano. Todo iso enténdese sen prexuízo do control financeiro que corresponde á Intervención Xeral da Administración do Estado e ao Tribunal de Contas.
Sexto.-A comunidade autónoma comunicará aos beneficiarios de cada expediente o cofinanciamento que corresponde ao Ministerio de Industria, Turismo e Comercio da subvención por eles percibida, así mesmo a difusión do Plan de mellora da calidade no comercio corresponderá á Consellería de Innovación e Industria da Xunta de Galicia.
Sétimo.-Os fondos achegados polo Ministerio de Industria, Turismo e Comercio acóllense ao Programa Operativo 2000-2006, cofinanciado polo Fondo Europeo de Desenvolvemento Rexional (Feder). Por este motivo, de acordo coas recomendacións da Comisión Europea, a comunidade autónoma non deberá presentar a esta dirección xeral para acollerse aos beneficios deste convenio, aqueles expedientes para os que teña solicitado retornos polo mencionado programa operativo ou calquera outro programa da Unión Europea.
A Xunta de Galicia comunicará o cofinanciamento europeo (Programa Operativo de Mellora da Competitividade e Desenvolvemento do Tecido Produtivo 2000-2006) aos beneficiarios dos proxectos acollidos a este convenio e publicitará esta, de acordo coa normativa exixida ao respecto.
Así mesmo a Dirección Xeral de Política Comercial poderá solicitar á comunidade autónoma información complementaria sobre os expedientes seleccionados polo grupo de traballo e aprobados, a súa proposta, pola mesa de directores, co fin de poder cumprir a normativa contida no Programa Operativo 2000-2006.
Para poder solicitar os retornos da Unión Europea correspondentes aos fondos achegados polo Ministerio de Industria, Turismo e Comercio, a Xunta de Galicia deberá presentar as certificacións de pagamento o antes posible e non máis tarde do 30 de xuño de 2007.
Oitavo.-O presente convenio entrará en vigor desde a data da súa sinatura e terá unha vixencia temporal ata o 31 de decembro de 2005. Non obstante, poderase producir a súa resolución antes do prazo indicado, por mutuo acordo das partes, por incumprimento ou por denuncia dalgunha delas, ata dous meses antes da data de extinción do convenio.
Noveno.-Segundo o previsto no artigo 6.3º da Lei 30/1992, de réxime xurídico das administracións públicas e do procedemento administrativo común, crearase un órgano mixto de vixilancia e control da execución e aplicación do presente convenio e de resolución de controversias administrativas. Este
órgano mixto estará integrado por dous representantes de cada unha das partes asinantes designados, respectivamente, polo Ministro de Industria, Turismo e Comercio e o conselleiro de Innovación e Industria.
Décimo.-As cuestións litixiosas que poidan xurdir na interpretación e cumprimento do presente convenio serán de coñecemento e competencia da orde xurisdicional do contencioso-administrativa.
E en proba de conformidade, asinan os intervenientes, no lugar e data indicados no encabezamento. José Montilla Aguilera, ministro de Industria, Turismo e Comercio. Fernando Xabier Blanco Alvarez, conselleiro de Innovación e Industria da Xunta de Galicia.